**ΚΑΤΕΠΕΙΓΟΝ**

Πληροφορίες: Χριστίνα Σαμαρά

**Αθήνα: 17.02.2016**

 **Αρ. Πρωτ.: 214**

**Προς: κ**. **Τρύφωνα Αλεξιάδη, Αναπληρωτή Υπουργό Οικονομικών**

**Θέμα: «Η Ε.Σ.Α.μεΑ. καταθέτει προς συζήτηση το σύνολο των φορολογικών θεμάτων/αιτημάτων που απασχολεί τα άτομα με αναπηρία και χρόνιες παθήσεις και τις οικογένειές τους»**

**Κοιν**: «Πίνακας Αποδεκτών»

**Κύριε Υπουργέ,**

Η Ε.Σ.Α.μεΑ. ενόψει της συνάντησης που θα πραγματοποιηθεί μαζί σας στις 19 Φεβρουαρίου καταθέτει με το παρόν, το σύνολο των φορολογικών προτάσεων και αιτημάτων της για την οικονομική προστασία των ατόμων με αναπηρία, με χρόνιες παθήσεις και των οικογενειών που έχουν στη φροντίδα τους άτομα με βαριές αναπηρίες.

**Η Ε.Σ.Α.μεΑ.** λαμβάνοντας υπόψη ότι η τελευταία διαρκής και εντεινόμενη οικονομική κρίση έχει πλήξει ανεπανόρθωτα την πλειονότητα των ατόμων με αναπηρία, χρόνιες παθήσεις και τις οικογένειές τους **ζητάει** από την πολιτική ηγεσία του Υπουργείου Οικονομικών **να προστατέψει τις ευνοϊκές διατάξεις του Κώδικα Φορολογίας Εισοδήματος (Κ.Φ.Ε.),** όπως φοροαπαλλαγές από μισθούς, συντάξεις, πάγια αντιμισθία για άτομα με βαριά αναπηρία με ποσοστό τουλάχιστον 80%, απαλλαγή τελών κυκλοφορίας για άτομα που δικαιούνται αναπηρικό αυτοκίνητο, έκπτωση φόρου για άτομα με ποσοστό αναπηρίας 67% και λοιπές φορολογικές ρυθμίσεις, **που ισχύουν έως και σήμερα και παράλληλα να προχωρήσει στη λήψη περαιτέρω προστατευτικών μέτρων** για τα εισοδήματα των ατόμων με αναπηρία και των οικογενειών τους, που κατά γενική ομολογία ανήκουν στις χαμηλά εισοδηματικές τάξεις του πληθυσμού.

Επισημαίνουμε για πολλοστή φορά ότι εάν κατά το σχεδιασμό των φορολογικών μέτρων δεν ληφθεί υπόψη το πρόσθετο κόστος που απαιτείται για την κάλυψη των αναγκών που προκύπτουν από την αναπηρία/χρόνια πάθηση, είναι δεδομένο, ότι αυτά τα μέτρα δεν θα καταστούν ικανά να προστατεύσουν τα εισοδήματα των ατόμων με αναπηρία και των οικογενειών τους. Σε αυτό το σημείο θα πρέπει να τονίσουμε ότι είναι γενικά παραδεκτό διεθνώς πως ένα άτομο με βαριά αναπηρία, για να έχει περίπου το ίδιο επίπεδο ζωής με ένα μέλος του κοινού πληθυσμού, πρέπει να έχει περίπου 3 φορές μεγαλύτερο εισόδημα, κι αυτό εφόσον η Πολιτεία είναι σε θέση να καλύπτει τις βασικές ανάγκες για παιδεία, υγεία κλπ. και στον πολίτη με αναπηρία. Για το λόγο αυτό, στα προηγμένα κράτη λαμβάνονται εκτός των άλλων και μέτρα θετικής διάκρισης υπέρ ευπαθών κοινωνικά ομάδων.

Με το παρόν έγγραφό μας προτείνουμε μέτρα, τα οποία στοιχειωδώς δύνανται να καταστούν προστατευτικά για μισθωτούς και συνταξιούχους με αναπηρία, ενώ σε ότι αφορά στα άτομα με αναπηρία που ασκούν ελεύθερο επάγγελμα και έχουν ατομική επιχείρηση επισημαίνουμε ότι με το ισχύον φορολογικό σύστημα δεν προβλέπεται ουδεμία ευνοϊκή ρύθμιση.

1. **Αίτημα για την ευνοϊκή φορολογική μεταχείριση των ατόμων με αναπηρία και χρόνιες παθήσεις με ποσοστό αναπηρίας 67% και άνω που έχουν επιχειρηματική δραστηριότητα.**

Δυστυχώς η αύξηση των φορολογικών συντελεστών από 26% σε 29% επί των κερδών από επιχειρηματική δραστηριότητα επιβαρύνει υπέρμετρα τους ελευθέρους επαγγελματίες, πόσο μάλλον τους ελεύθερους επαγγελματίες που είναι άτομα με αναπηρία και χρόνια πάθηση, οι οποίοι έχουν να αντιμετωπίσουν το πρόσθετο κόστος που απαιτείται για την κάλυψη των αναγκών αναπηρίας τους.

Υπογραμμίζουμε ότι **εάν δεν ληφθούν μέτρα προστασίας για τα άτομα με αναπηρία που λειτουργούν επιχειρήσεις (ατομικές κ.λπ.) τότε είναι βέβαιο ότι αυτοί θα αναγκαστούν να κλείσουν την επιχείρησή τους με ανυπολόγιστες συνέπειες για τη ζωή των ιδίων και των οικογενειών τους.**

1. **Εξαίρεση όλων των ατόμων με αναπηρία με ποσοστό τουλάχιστον 80%, ανεξαρτήτως κατηγορίας αναπηρίας και των οικογενειών που βαρύνονται φορολογικά με άτομα με βαριά αναπηρία, από την ειδική εισφορά αλληλεγγύης.**

Σύμφωνα με το τρίτο εδάφιο της παρ. 2 του άρθρου 29 του ν. 3986/2011, όπως αυτό αντικαταστάθηκε με την παραγρ. 5.β του άρθρου 38 του ν. 4024/11, εξαιρούνται από την επιβολή της ειδικής εισφοράς αλληλεγγύης τα εισοδήματα των προσώπων που είναι ολικώς τυφλοί, καθώς και των προσώπων που παρουσιάζουν βαριές κινητικές αναπηρίες σε ποσοστό από 80% και άνω. .

Η Ε.Σ.Α.μεΑ. **ζητάει η ανωτέρω εξαίρεση να επεκταθεί στα πρόσωπα της παρ. 2ε του άρθρου 14 του ν. 4172/2013** - δηλ. τους ανάπηρους με ποσοστό αναπηρίας τουλάχιστον 80%, των οποίων τα εισοδήματα από μισθούς, συντάξεις, πάγια αντιμισθία απαλλάσσονται από φορολογία - **καθώς και στα πρόσωπα που βαρύνονται φορολογικά από άτομα με βαριές αναπηρίες με ποσοστό αναπηρίας 80% και άνω (νοητική αναπηρία, αυτισμό, σύνδρομο down, εγκεφαλική παράλυση ή βαριές πολλαπλές και ψυχικές αναπηρίες).**

1. **Ευνοϊκή μεταχείριση των ατόμων με αναπηρία και των οικογενειών τους κατά το σχεδιασμό του νέου Φόρου Ακίνητης Περιουσίας.**

Τα όσα διαδραματίζονται στον υπολογισμό του ΕΝΦΙΑ 2015 θα πρέπει να αποτελέσουν παρελθόν κατά το σχεδιασμό του νέου φόρου ακίνητης περιουσίας. Τα εκκαθαριστικά για τον ΕΝΦΙΑ του έτους 2015 που έχουν ήδη αποσταλεί στα άτομα με αναπηρία και τα μέλη άλλων ευπαθών κοινωνικά ομάδων και έχει πληρωθεί και η 1η δόση, είναι αυξημένα σε σχέση με την προηγούμενη χρονιά, αφού βάσει νέας εγκυκλίου της Γενικής Γραμματείας Δημοσίων Εσόδων, στα εισοδηματικά κριτήρια συμπεριλαμβάνονται και τα επιδόματα αναπηρίας, τα οποία απαλλάσσονται από το φόρο.

Ζητούμε εκ των προτέρων για να μην έχουμε νέες δυσάρεστες εκπλήξεις, να ληφθούν με διακριτό και συγκεκριμένο τρόπο ευνοϊκές προϋποθέσεις και κριτήρια για τον υπολογισμό του Φόρου Ακίνητης Περιουσίας των ατόμων με αναπηρία και των οικογενειών τους.

Πρώτα και κύρια ζητούμε, στον υπολογισμό του ΦΑΠ όπως και στον υπολογισμό κάθε φόρου, να λαμβάνεται υπόψη το πρόσθετο κόστος που απαιτείται για την κάλυψη των αναγκών της κάθε αναπηρίας και χρόνιας πάθησης και επιπρόσθετα **στον υπολογισμό εισοδηματικών κριτηρίων να αναγράφεται με διακριτό τρόπο ότι δεν συμπεριλαμβάνονται τα πάσης φύσεως αναπηρικά επιδόματα** (εξωιδρυματικό επίδομα, επίδομα κίνησης, επιδόματα αναπηρίας που χορηγούνται από τις πρόνοιες των Δήμων, διατροφικό επίδομα και κάθε επίδομα χορηγείται για την κάλυψη των αναγκών αναπηρίας) έτσι ώστε να μην υπάρχουν περιθώρια αυθαίρετων ερμηνειών από υπηρεσιακούς παράγοντες και διοικητικούς υπαλλήλους.

Επίσης ζητάμε **εξαίρεση όλων των ατόμων με αναπηρία με ποσοστό αναπηρίας τουλάχιστον 80%, ανεξαρτήτως κατηγορίας αναπηρίας και των οικογενειών που βαρύνονται φορολογικά με άτομα με βαριά αναπηρία από τον ΕΝΦΙΑ, χωρίς εισοδηματικά κριτήρια.**

1. **Μείωση του φορολογικού συντελεστή για το εισόδημα από ενοίκιο υπό προϋποθέσεις.**

Δεδομένης και της πρόσφατης αύξησης που επιβλήθηκε στο φορολογικό συντελεστή (από 12% σε 15%) ακόμα και για ενοίκια έως του ποσού των 15.000 ετησίως, ζητούμε να εφαρμοστεί αναλογική μείωση, είτε του ποσού που αναλογεί, είτε του φορολογικού συντελεστή, σε πρόσωπα που έχουν ποσοστό αναπηρίας 67% και άνω και το μόνο έσοδό τους προέρχεται από εκμίσθωση ακινήτου. Ως παράδειγμα αναφέρουμε δωρεές από συγγενικά πρόσωπα σε άτομα με βαριές αναπηρίες, τα οποία δεν εργάζονται ή δεν λαμβάνουν σύνταξη και δεν έχουν τη δυνατότητα αυτοεξυπηρέτησής τους, προκειμένου να προστατευτούν στο υπόλοιπο του βίου τους.

1. **Συμπληρώσεις – τροποποιήσεις του Κώδικα Φορολογίας Εισοδήματος όπως ισχύει (ν. 4172/2013).**
* **Στην παρ. 2 του άρθρου 11 «Εξαρτώμενα Μέλη»** το ποσό του ετήσιου εισοδήματος για τα πρόσωπα της περ. γ της παρ. 1 του ιδίου άρθρου προτείνουμε να καθορισθεί στο ποσό των 9.000 € αντί των 6.000 €.
* **Στην παράγραφο 3 της περίπτωσης β του άρθρου 11 αναφέρεται ότι*: 3.******Κατά την εφαρμογή της παραγράφου 2 δεν λαμβάνονται υπόψη οι παρακάτω κατηγορίες εισοδήματος: α) διατροφή που καταβάλλεται στο ανήλικο τέκνο με δικαστική απόφαση ή με συμβολαιογραφική πράξη ή με ιδιωτικό έγγραφο***, ***β) εξωιδρυματικό επίδομα ή προνοιακά επιδόματα αναπηρίας που χορηγούνται από το κράτος.***

**Ζητούμε** στην περ. β να συμπληρωθεί και το **διατροφικό επίδομα** το οποίο δίνεται σε άτομα με συγκεκριμένες κατηγορίες αναπηρίας, εξαιτίας ειδικών αναγκών που πηγάζουν από την αναπηρία/πάθησή τους.

* **Στην παράγραφο 2 της περ. δ** **του άρθρου 14** *«Απαλλαγές Εισοδήματος από Μισθωτή Εργασία και Συντάξεις»* όπου αναφέρεται ότι «Το εξωιδρυματικό επίδομα και κάθε συναφές ποσό που καταβάλλεται σε ειδικές κατηγορίες ατόμων με αναπηρίες»**ζητούμε** να συμπληρωθεί και το **διατροφικό επίδομα** το οποίο δίδεται σε άτομα με συγκεκριμένες κατηγορίες αναπηρίας, εξαιτίας ειδικών αναγκών που πηγάζουν από την αναπηρία/πάθησή τους.

**Σχόλιο:** Υπογραμμίζουμε ότι όλα τα αναπηρικά επιδόματα, εξωιδρυματικό, προνοιακό, διατροφικό και κάθε επίδομα που χορηγείται για τις ανάγκες που προκύπτουν εξαιτίας της αναπηρίας, δεν θεωρούνται εισοδήματα αφού δεν προέρχονται από εργασία, από εκμετάλλευση ακινήτων, εμπορική εκμετάλλευση κ.λπ. ούτε έχουν ανταποδοτικό χαρακτήρα, αλλά αποτελούν βοήθημα από το κράτος και τις υπηρεσίες του για την κάλυψη των προαναφερθέντων αναγκών.

* **Η περ. ε της παρ. 2 του άρθρου 14 προτείνουμε να τροποποιηθεί ως ακολούθως:***«**Οι μισθοί, συντάξεις και πάγια αντιμισθία που χορηγούνται σε αναπήρους με ποσοστό αναπηρίας τουλάχιστον 80%* ***και σε όσους βαρύνονται φορολογικά με πρόσωπα που έχουν ποσοστό αναπηρίας τουλάχιστον 80%»***

**Σχόλιο: Οι οικογένειες** των ατόμων που έχουν στη φροντίδα τους και βαρύνονται φορολογικά με άτομα που έχουν βαριές αναπηρίες έχουν να αντιμετωπίσουν το πρόσθετο κόστος που απαιτείται για τις ανάγκες της αναπηρίας. Το εισόδημα αυτών των οικογενειών μειώνεται δραματικά, αφού ο ένας εκ των δύο γονέων εγκαταλείπει την εργασία του για να παράσχει τη φροντίδα που απαιτείται στο ανάπηρο μέλος της οικογενείας.

* **Για τα πρόσωπα της περ. α του άρθρου 17 «Πρόσθετη μείωση φόρου»** ζητούμε **η πρόσθετη μείωση φόρου να καθοριστεί στο ποσό των 500€** αντί των 200€ όπως καθορίζεται με την ισχύουσα διάταξη.

**Σχόλιο:** Με τον ν. 4172/2013 δεν ελήφθη υπόψη η διαχρονική προστασία των προσώπων με αναπηρία σύμφωνα με την παρ. 2 του άρθρου 8 του ν. 2238/1994. Η Ε.Σ.Α.μεΑ. για να προστατευτούν τα πρόσωπα που είναι οι ίδιοι υποκείμενοι φόρου και έχουν ποσοστό αναπηρίας 67%, ζητάει η πρόσθετη μείωση φόρου να καθοριστεί στο ποσό των 500 €.

* **Στην παρ. 1 του άρθρου 18 «Μειώσεις φόρου για ιατρικές δαπάνες» αναφέρεται ότι *«1. Το ποσό του φόρου μειώνεται σε ποσοστό δέκα τοις εκατό (10%)*** *για τα έξοδα ιατρικής και νοσοκομειακής περίθαλψης,* ***εφόσον αυτά υπερβαίνουν το πέντε τοις εκατό (5%)*** *του φορολογητέου εισοδήματος του φορολογούμενου.* ***Το ποσό της μείωσης ανεξαρτήτως του ποσού των εξόδων δεν μπορεί*** *να υπερβεί τις τρεις χιλιάδες (3.000) ευρώ».* **Ζητούμε,** σε κατανόηση της δραματικής κατάστασης που αντιμετωπίζουν τα άτομα με αναπηρία λόγω της αποδόμησης του συστήματος υγείας και πρόνοιας, *για τους φορολογούμενους που είναι οι ίδιοι άτομα με αναπηρία ή για φορολογούμενους που βαρύνονται από άτομα με αναπηρία με ποσοστό αναπηρίας 67% και άνω,* **το ποσοστό της μείωσης να καθοριστεί στο 20% για ιατρικές και νοσοκομειακές δαπάνες** – δαπάνες αποκατάστασης, αποθεραπείας, οι οποίες δεν καλύπτονται από τα ασφαλιστικά ταμεία και ανεξαρτήτως του ποσοστού του φορολογούμενου εισοδήματός τους. **Το ποσό της μείωσης προτείνουμε να καθοριστεί, ότι δεν μπορεί να υπερβαίνει τα 6.000 € (αντί 3.000 € που ισχύουν για το γενικό πληθυσμό).**
* **Στο άρθρο 31 «Αντικειμενικές δαπάνες και υπηρεσίες»** ζητούμε να καθοριστεί ότι το ποσό της ετήσιας αντικειμενικής δαπάνης της ιδιοκατοικούμενης κατοικίας προσώπων αναπήρων και προσώπων που βαρύνονται φορολογικά από άτομα με αναπηρία, υπολογίζεται μειωμένο κατά 60% για ιδιοκατοικίες έως 200 τ.μ.
* Ειδικά μέτρα φορολογικής πολιτικής όπως: μείωση του φόρου προστιθέμενης αξίας στην κατώτερη κλίμακα για αγαθά αποκλειστικής χρήσης από τα άτομα με αναπηρία, ορθοπεδικά και ορθωτικά μέσα, τεχνολογικές υποστηρικτικές συσκευές χρήσιμες στην ένταξή τους στην εργασία (ακουστικά βαρήκοων, συσκευές Braille κ.λπ.), φάρμακα, αναλώσιμα υλικά. Τα άτομα με αναπηρία ήδη έχουν υποστεί την αύξηση του ΦΠΑ σε βασικά προϊόντα επιβίωσής τους. Είναι γνωστό ότι η αύξηση της έμμεσης φορολογίας μειώνει αναλογικά σε μεγαλύτερο ποσοστό τα εισοδήματα φτωχών στρωμάτων του πληθυσμού.
* **Φορολογικά μέτρα για την ενίσχυση των σωματείων ΑμεΑ και των οικογενειών τους.**

Για την ενίσχυση των σωματείων ΑμεΑ και των οικογενειών τους, πρωτοβάθμιων που εντάσσονται στα δευτεροβάθμια σωματεία που ανήκουν στη δύναμη της Ε.Σ.Α.μεΑ., όπως και της Ε.Σ.Α.μεΑ. ζητούμε να εξετάσετε:

- την απαλλαγή φόρου των εσόδων των ανωτέρω σωματείων ατόμων με αναπηρία και των οικογενειών τους, οι οποίοι εκμισθώνουν ακίνητα ή ΤΑΧΙ διασκευασμένα κατάλληλα για την μετακίνηση ατόμων με κινητική αναπηρία, και υπό την προϋπόθεση ότι αυτά τα έσοδα διατίθενται για κοινωνικούς σκοπούς που εξυπηρετούν τις ανάγκες των μελών των συλλόγων.

- την απαλλαγή από τα τέλη ταξινόμησης και τα τέλη κυκλοφορίας των οχημάτων που ανήκουν σε Α/βάθμια και Β/βάθμια Σωματεία που ανήκουν στη δύναμη της Ε.Σ.Α.μεΑ. όπως και της Ε.Σ.Α.μεΑ. και χρησιμοποιούνται για τη μετακίνηση των μελών τους και άλλων ατόμων με αναπηρία και εν γένει χρησιμοποιούνται για κοινωνικούς σκοπούς.

* **Φορολογική ρύθμιση για την προστασία των εσόδων που προέρχονται από την προώθηση προϊόντων και υπηρεσιών των Προστατευμένων Παραγωγικών Εργαστηρίων και ΚΔΑΠ-ΑμεΑ.**

Η Ε.Σ.Α.μεΑ. προτείνει να συμπεριληφθεί ρύθμιση στον Κ.Φ.Ε. σύμφωνα με την οποία, τα έσοδα που προέρχονται από την προώθηση προϊόντων και υπηρεσιών από τα Κέντρα Δημιουργικής Απασχόλησης ΑμεΑ και τα Προστατευμένα Παραγωγικά Εργαστήρια δεν θα υπόκεινται σε ΦΠΑ και φορολογία κεφαλαίου.

**Σχόλιο:** Τονίζουμε ότι οι δραστηριότητες αυτών των δομών δεν έχουν κερδοσκοπικό χαρακτήρα, αφού η όποια δραστηριότητά τους σκοπεύει στην κοινωνικοποίηση των ατόμων με βαριές αναπηρίες.

Εκτός των προαναφερθέντων θα πρέπει να τονίσουμε ότι ένα δίκαιο φορολογικό σύστημα θα πρέπει να συμπεριλάβει ρυθμίσεις, μέσω των οποίων θα δοθούν φορολογικά κίνητρα στους εργοδότες του ιδιωτικού τομέα για την πρόσληψη ατόμων με αναπηρία σε θέσεις εργασίας των επιχειρήσεων/εταιρειών τους.

**Κύριε Υπουργέ,**

Η Ε.Σ.Α.μεΑ ελπίζει ότι το ανωτέρω πλαίσιο των προτάσεων και αιτημάτων της δύναται να αποτελέσει τη βάση δημιουργικού διαλόγου με εσάς, την πολιτική ηγεσία του Υπουργείου Οικονομικών και τις υπηρεσίες του Υπουργείου σας, για να καταστεί το φορολογικό σύστημα φιλικό στα άτομα με αναπηρία, χρόνιες παθήσεις και τις οικογένειές τους.

**Με εκτίμηση**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣ**

**Ο ΓΕΝ. ΓΡΑΜΜΑΤΕΑΣ**

**ΧΡ. ΝΑΣΤΑΣ**

**Πίνακας Αποδεκτών:**

- Γραφείο Πρωθυπουργού της χώρας, κ. Αλ. Τσίπρα

- Γραφείο Υπουργού Επικρατείας, κ. Ν. Παππά - Γραφείο Υπουργού Επικρατείας, κ. Αλ. Φλαμπουράρη

- Γραφείο Υπουργού Οικονομικών, κ. Ευ. Τσακαλώτο

- Γραφείο Αναπληρωτή Υπουργού Οικονομικών, κ. Γ. Χουλιαράκη - Πρόεδρο και μέλη της Διαρκούς Επιτροπής Οικονομικών Υποθέσεων της Βουλής

- Πρόεδρο και μέλη της Διαρκούς Επιτροπής Κοινωνικών Υποθέσεων της Βουλής

- Φορείς – Μέλη Ε.Σ.Α.μεΑ.